Tisztelt Hölgyeim és Uraim, Tisztelt Elnök Úr, szeretettel köszöntöm Önöket a Fehér Gyűrű Közhasznú Egyesület nemzetközi konferenciáján.

Örömömre szolgál, hogy olyan rendezvényt nyithatok meg, amelyen mind a civil szakma, mind a közszféra érintett képviselői jelen vannak, hogy összegezzék az áldozatsegítés terén elért tapasztalataikat, és közösen gondolkodva, új megoldásokat is keresve próbáljanak választ adni a még előttünk álló kérdésekre, és az áldozatvédelem és áldozatsegítés terén felmerülő kihívásokra.

Magyarország mindig is kiemelt figyelmet fordított arra, hogy hatékony, jól működő, európai mércével mérten is magas színvonalú áldozatsegítő rendszert működtessen, ez azonban nem jöhetett volna létre a civil szféra közreműködése nélkül.

Az Európai Unió által a 2012-es év végén elfogadott, az áldozatok jogairól szóló irányelv is nagy hangsúlyt fektet arra, hogy az áldozatsegítésben megvalósuló társadalmi felelősségvállalás ne csak az állam által működtetett intézmények útján valósuljon meg, hanem egyre szélesebb körben kerüljenek bevonásra társadalmi szervezetek is.

Habár a bűncselekmények és az erőszak áldozatai által átélt szörnyű eseményeket nem lehet meg nem történtté tenni, a társadalmi szolidaritás jegyében mindent el kell követnünk annak érdekében, hogy szenvedésüket, kárukat enyhíteni tudjuk, ezért célunk, hogy egy olyan rendszert építsünk fel, amely átfogó szabályozásával, gyakorlati intézkedéseivel, és az áldozatokkal kapcsolatban aktív szerepet vállalók körének kiszélesítésével közelebb hozza a polgárokat ahhoz, hogy a bűncselekmény hatása a minimálisra csökkenjen.

Ebben számítunk továbbra is az Önök értékes közreműködésére.

Ez a konferencia kitűnő alkalmat nyújt arra, hogy a nemzetközi kollégák tapasztalatait is megismerve tovább keressük az együttműködés lehetőségeit, hiszen elkötelezettek vagyunk abban, hogy eddig elért eredményeinket továbbfejlesszük egy közös, jobb jövő érdekében.

Ehhez kívánok Önöknek további jó munkát.

Köszönöm megtisztelő figyelmüket!